|  |
| --- |
| Regler om klage over eksamen |
| Fakultetssekretariatet |
| Februar 2023 |
|  |
|  |

Indhold

1. Indledning 3

2. Sagsgang ved klager over faglige spørgsmål 4

3. Sagsgang ved anke 6

4. Klager over retlige spørgsmål 7

5. Klager over undervisning og vejledning 8

# 1. Indledning

Reglerne for behandling af klager over eksamen findes i eksamensbekendtgørelsens kapitel 9, §§ 33-47[[1]](#footnote-1).

Den seneste ændring af eksamensbekendtgørelsen medførte nogle ændringer på eksamensklage området og særligt to af disse ændringer bør man være opmærksom på, når man behandler eksamensklager:

* + Reglen om, at en klage skal være begrundet, er blevet afskaffet og det er dermed ikke længere et krav, at en klage er begrundet.
	+ Ved ombedømmelse af en skriftlig besvarelse, skal de nye bedømmere ikke længere have kopi af klagesagens akter. De skal fremadrettet foretage deres ombedømmelse udelukkende på baggrund af besvarelsen og en eventuel opgavetekst.

Der kan klages over retlige og faglige spørgsmål, herunder prøveforløbet, ved en fageksamen, delprøve eller afsluttende eksamen.

Afgørelseskompetencen ligger hos universitetet, hvilket i praksis betyder, at på Det Samfundsvidenskabelige Fakultet, er det fakultetet (Uddannelsesforløb) der formelt set træffer afgørelse i klagesager.

Fakultetet kan træffe afgørelse på baggrund af klagen, bedømmernes udtalelse og klagers eventuelle bemærkninger. Afgørelsen kan gå ud på at:

1. give tilbud om en ny bedømmelse af en skriftlig opgave (ombedømmelse),
2. give tilbud om en ny eksamen eller prøve (omprøve),
3. en kombination af 1, 2 og 4, hvis eksamen eller prøven omfatter en skriftlig opgavebesvarelse med mundtligt forsvar, eller
4. klageren ikke får medhold i klagen.

Klagefristen er 2 uger, efter at bedømmelsen er blevet meddelt. Klagefristen beregnes tidligst fra det tidspunkt, hvor universitetet har oplyst, at bedømmelsen bliver meddelt.

Fakultetet kan ikke træffe afgørelse om at ændre en karakter. Fakultetet kan kun træffe afgørelse om at afvise klagen, give et tilbud om ombedømmelse eller omprøve eller ikke at give medhold i klagen.

Ombedømmelse og omprøve sker altid ved nye bedømmere. Resultatet af en ombedømmelse eller en omprøve kan være en karakter, der er lavere end den oprindelige.

# 2. Sagsgang ved klager over faglige spørgsmål

Klager vedrørende faglige spørgsmål er klager over:

* + Eksaminationsgrundlaget (spørgsmål, opgaver og lignende).
	+ Prøveforløbet
	+ Bedømmelsen

Når Uddannelsesforløb behandler en klage, der vedrører eksaminationsgrundlaget, prøveforløbet, bedømmelsen, eller øvrige forhold der vedrører bedømmerne, indledes sagsbehandlingen med, at kontoret beder bedømmer(ne) om en udtalelse. Bedømmer(ne) skal udarbejde udtalelsen inden for en frist på 2 uger. Juli måned indgår ikke i beregningen af fristen. Bedømmer(ne)s udtalelse skal indeholde en begrundet fælles udtalelse (fra begge bedømmere, hvis der er to) samt en indstilling til, hvorvidt de indstiller til, at:

1. fakultetet giver tilbud om ny bedømmelse af en skriftlig opgave (ombedømmelse),
2. fakultetet giver tilbud om ny eksamen eller prøve (omprøve),
3. fakultetet giver tilbud om en kombination af 1, 2 og 4, hvis eksamen eller prøven omfatter en skriftlig opgavebesvarelse med mundtligt forsvar, eller
4. fakultetet træffer afgørelse om afvisning af klagen.

Som tidligere nævnt kan bedømmer(ne) ikke kan træffe afgørelse om at ændre en karakter.

Det betyder således, at bedømmerne ikke kan ombestemme sig. Når bedømmerne én gang har givet en bedømmelse, kan denne ikke ændres, medmindre der er tale om at en karakter er tastet forkert. I så fald skal bedømmerne rette henvendelse herom til Uddannelsesforløb.

Bedømmer(ne) må gerne skrive i udtalelsen, at efter at have gennemgået besvarelsen og den studerendes klage, er han/hun/de kommet på andre tanker og mener nu, at karakteren burde have været en anden. Men da bedømmer(ne) ikke kan træffe afgørelse om at ændre karakteren, og idet fakultetet foretager en høring af den studerende over udtalelsen, er det meget vigtigt, at det anførte står i selve udtalelsen, som så skal afsluttes med et afsnit, hvor der står: ”På denne baggrund indstilles, at fakultetet træffer afgørelse om ombedømmelse ved nye bedømmere.”

Dette er vigtigt af flere grunde. For det første skal det være tydeligt for den studerende, at udtalelsen ikke er en afgørelse, men alene er en indstilling til fakultetet om at lade opgaven bedømme af nye bedømmere. Dernæst er det en oplysning til den studerende om, at der ikke er nogen sikkerhed for, at de nye bedømmere vil nå til den samme konklusion, som de(n) oprindelige bedømmer(e) nu er nået frem til.

Uddannelsesforløb sender en kopi af udtalelsen til den studerende. Den studerende har herefter 1 uge til at indsende sine eventuelle kommentarer. Hvis fakultetet ikke hører fra den studerende, træffes der en afgørelse på det foreliggende grundlag.

Hvis den studerende sender bemærkninger til udtalelsen, sender fakultetet bemærkningerne til bedømmer(ne). Dette udgangspunkt kan konkret fraviges, hvis det er ud over enhver tvivl, at det ikke er relevant at gennemføre en fornyet høring. Det kan fx være, hvis den studerende alene gentager forhold, der er fremsat i den oprindelige klage. Hvis sagen på ny oversendes til bedømmer(ne), men klagers udtalelse ikke giver bedømmer(ne) anledning til yderligere kommentar, træffer fakultetet afgørelse på det foreliggende grundlag. (Teknisk set sikres dette ved, at der i brevet til bedømmerne står, at hvis Uddannelsesforløb ikke har hørt fra bedømmer(ne) inden 1 uge, går vi ud fra, at det betyder, at den studerendes kommentar ikke har givet bedømmerne anledning til ændringer i deres udtalelse).

Hvis bedømmer(ne) sender en ny udtalelse, træffes der afgørelse på det samlede grundlag.

Ved tilbud om ombedømmelse og omprøve skal den studerende acceptere tilbuddet inden 2 uger. I modsat fald bortfalder tilbuddet.

Ved ombedømmelse og omprøve udpeges en ny bedømmer og censorformanden udpeger ny censor.

Ved omprøve og ombedømmelse skal de nye bedømmere udfærdige en skriftlig begrundelse for deres bedømmelse.

De nye bedømmeres bedømmelse kan resultere i en lavere karakter. Hvis den studerende tager imod tilbud om ombedømmelse eller omprøve, kan den studerende IKKE klage over resultatet af den nye bedømmelse. Dog kan den studerende klage over retlige spørgsmål vedrørende den nye bedømmelse. (Se nedenfor om ’Klager over retlige spørgsmål’).

Hvis der klages over forhold, som ikke vedrører bedømmer(ne), f.eks. over pc-udstyret til en pc-eksamen eller over eksamenstilsynet, behandler Uddannelsesforløb klagen, uden at bedømmerne inddrages.

# 3. Sagsgang ved anke

Hvis Uddannelsesforløb træffer afgørelse om at afvise en klage over faglige spørgsmål, kan den studerende anke afgørelsen til Ankenævnet. Anken skal være skriftlig og indsendes til fakultetet senest 2 uger efter at universitetets afgørelse er meddelt til den studerende.

På nogle uddannelser er der faste ankenævn, på andre bliver de nedsat ad hoc. Et ankenævn består af fire medlemmer: Censorformanden udpeger to censorer, hvoraf den ene udpeges som formand, og studielederen udpeger en af fagets lærere og en studerende.

Ankenævnet træffer afgørelse på grundlag af det materiale, som lå til grund for universitetets afgørelse og den studerendes anke. Ankenævnets afgørelse kan gå ud på:

1. tilbud om en ny bedømmelse af en skriftlig opgave (ombedømmelse),
2. tilbud om ny eksamen eller prøve (omprøve),
3. en kombination af 1, 2 og 4, hvis eksamen omfatter en skriftlig opgavebesvarelse med mundtligt forsvar, eller
4. at klageren ikke får medhold i klagen.

Ankenævnets afgørelse meddeles til Uddannelsesforløb snarest muligt og senest 2 måneder efter, at klagen er indgivet. I beregningen af de to måneder indgår juli måned ikke.

Uddannelsesforløb giver herefter hurtigst muligt klager meddelelse om afgørelsen. Kan ankenævnet ikke overholde fristen, skal ankenævnet hurtigst muligt meddele dette til Uddannelsesforløb, som herefter hurtigst muligt orienterer klager herom med en begrundelse og oplysning om, hvornår anken kan forventes færdigbehandlet.

Hvis ankenævnet træffer afgørelse om, at man vil tilbyde (om)bedømmelse ved nye bedømmere eller ny prøve (omprøve) ved nye bedømmere, skal dette fremsættes som et tilbud til den studerende. Hvis den studerende ikke accepterer tilbuddet, bortfalder det, og den påklagede karakter er den endelige karakter.

Ankenævnets afgørelse om afvisning eller tilbud om (om)bedømmelse eller omprøve skal være skriftlig og begrundet. Ved ombedømmelse og omprøve skal de nye bedømmere vedlægge en skriftlig begrundelse for bedømmelsen.

Klager skal senest 2 uger efter, at afgørelsen er meddelt klageren, acceptere eventuelt tilbud om ombedømmelse eller omprøve.

Ankenævnets afgørelse er endelig. Det betyder at den studerende ikke kan klage over afgørelsen for så vidt angår faglige spørgsmål. Dog kan den studerende klage til Dekanen for så vidt angår retlige spørgsmål vedrørende ankenævnets behandling.

Hvis man tager imod tilbud om ombedømmelse eller omprøve, kan man IKKE klage over de nye bedømmeres karakter. Dog har den studerende stadig klageadgang hvis vedrører retlige spørgsmål.

# 4. Klager over retlige spørgsmål

Klager vedrørende retlige spørgsmål er klager, der ikke vedrører faglige forhold eller vurderinger, dvs. klager som handler om, hvorvidt de til hver en tid gældende regler og retningslinjer er iagttaget.

Retlige spørgsmål omhandler ikke spørgsmål om afgørelsens hensigtsmæssighed, herunder hensigtsmæssigheden af det i sagen udøvede skøn eller eventuelle faglige vurderinger.

En retlig klage kan fx være en klage over, at der ikke er udarbejdet målbeskrivelse for faget eller hvis fakultetet i en afgørelse ikke har iagttaget gældende regler på området. Sådanne klager kan klages til Uddannelses- og Forskningsstyrelsen. Fakultetet udarbejder en udtalelse om sagen, og sender den retlige klage, udtalelsen samt relevante bilag videre til Uddannelser & Studerende, der er den afdeling på Københavns Universitet, der foretager legalitetskontrol på vegne af Rektor. Uddannelser & Studerende videresender herefter sagen til Uddannelses- og Forskningsstyrelsen. En eventuel klage over retlige spørgsmål skal sendes til fakultetet på mail til educationallaw@samf.ku.dk.

# 5. Klager over undervisning og vejledning

Klager over undervisning og/eller vejledning undersøges af studielederen og afgøres på instituttet. Fakultetet oversender derfor sådanne klager til studielederen.

1. Bekendtgørelse nr. 2271 af 1. december 2021 om eksamen og prøver ved universitetsuddannelser. [↑](#footnote-ref-1)